text: Aggressivt dieseltyveri
  12 juni 2013 kl. 16.44
  Ejeren af en virksomhed i Vejen opdagede, at tyve var ved at stjæle diesel fra en af virksomhedens lastbiler. Det fik ham til blokere vejen, men tyvene bragede bare igennem og forsvandt.
  Syd- og Sønderjyllands Politi beder om hjælp til at finde gammel VW Golf, der blev brugt som flugtbil efter et tyveri mandag ved 22-tiden.
  Ejeren af firmaet på Engvej i Vejen opdagede, at nogen var ved at stjæle diesel fra en af virksomhedens lastbiler. Ejeren og hans kone kørte deres to biler på tværs af indkørslen til firmaet for at spærre vejen. Tyvene reagerede ved at hamre flugtbilen ind i de to biler. Derefter forsvandt de i bilen.
  Dieseltyvenes flugtbil var en VW Golf II.
  Den var omlakeret i en mellemgrøn farve, som altså ikke er fabriksfarven. 
  Også plastdele var tilsyneladende lakeret i den farve. 
  Passagerdøren havde dog en anden farve, sandsynligvis gul, beige eller lys brun. Bageste siderude i førersiden var erstattet af sort plastic.
  Syd- og Sønderjyllands Politi vil meget gerne høre fra mennesker, der kender til bilen. 
  Lokalpolitiet i Vejen har tlf. 72 58 46 99.
  